**PRIFYSGOL BANGOR**

**YSGOLORIAETH FYNEDIAD 2018 CYMRAEG (MAMIAITH)**

**AMSER: 2 AWR**

Atebwch y **DDAU** gwestiwn (1 awr yr un).

1. Ymatebwch i **UN** o'r cerddi canlynol, gan lunio sylwadau ar ei chynnwys a’i chrefft.

(a)

**Dan yr Ogof**

Ymdreiddiasom i’r graig

lle’r oedd y nos yn olau

gan gerfluniau dŵr,

campweithiau orielau celf canrifoedd,

yn llachar

o ddisgyniadau

ac ymwthiadau calseit

o nenfwd a llawr,

stalagdidau,

stalagmidau

o leianod a bleiddiaid,

o angylion ac adar,

pileri alabaster,

a rhreadrau rhew.

Y rhain a welsom

yn ymrithiadau stond

o ddyfeisgarwch dŵr.

Nid cynefin ein llygaid

â’r gelfyddyd hon,

lle bu damwain ddifysedd

yn brysurdeb brwd

yng ngwyll craig;

lle bu hap

yn chwarae llunio ffurf

yn y gell dywyll;

lle bu swrealaeth siawns

yn mydru cerddi carreg

lle nid oedd iaith.

Nid cyfarwydd ein dirnad caeth

â gwarineb chwith

y graig hon.

Eithr, **… / Trosodd**

onid i lawr

islaw’r ymwybod gwyrdd

yn ogofeydd hen graig

ein nosau afluniaidd

y llecha’r gelf tu hwnt i gelf,

ac onid yno

yr ymrafaela hen ddŵr ein deall

â chalseit chwil yr iaith,

nes tyfu

drwy aeonau hen oriau’r creu

gerfluniau’r gerdd?

(b) **Gwyddau**

*(Nadolig 1974)*

Cerdd Gomisiwn HTV

Led cae o’r ardd,

lledant eu gwynder cynhyrfus

dros y maes llwyd,

goleuni gwyddau sy’n gwreichioni

yn nhawch Tachwedd y tir.

Led cae o’r ardd,

pali twym yw cryndod eu plu,

a sidan gwyn eu peisiau sy’n gloywi

mwrllwch y maes llwyd.

Cynhesrwydd gwyddau sy’n pelydru

yn oerni Tachwedd y tir.

Led cae o’r ardd,

gyrrant eu geiriau gwydr

dros y maes llwyd,

geiriau sy’n crogi fry

cyn syrthio’n deilchion

ar yr awyr ddur.

Huodledd gwyddau sy’n areithio

ennyd

yn nhawelwch Tachwedd y tir.

Led cae o’r ardd,

llathrant,

crynant,

lleisiant

eu presenoldeb

fel plant dros y maes llwyd,

nes clymir **… / Trosodd**

maes o law

y llinyn coch

ar draws eu gyddfau gwyn,

a gwyddom

fod Rhagfyr eto,

fel llafn,

yn brathu’r tir.

2. Pa un **NEU** ddau destun gosod ar eich cwrs Cymraeg yn ystod y ddwy flynedd ddiwethaf sydd wedi gwneud argraff neilltuol arnoch? Esboniwch eich dewis.